ועדת הפנים ואיכות הסביבה, כנסת 15, פרוטוקול מספר 70, 2000-02-21 11:30

דוד אזולאי: שוב הוועדה שלנו מתכנסת ושוב לצערי הרב אנחנו מקיימים דיון בצילו של אסון.

דוד אזולאי: 4 נשים ניספו בשריפה בפתח-תקווה.

דוד אזולאי: זה לא מוסיף לכבוד לאף אחד מאיתנו.

דוד אזולאי: זה מעורר דאגה רבה שמקיימים דיונים לעיתים קרובות על אסונות שנגרמים עקב שריפות.

דוד אזולאי: אני מקווה ומתפלל שהיום יהיה הדיון האחרון ממין זה שאנחנו נקיים.

דוד אזולאי: אני מקווה שנוכל לקיים דיונים בנושא מערך הכבאות בכלל ולא על בירור נסיבות כל מיני שריפות שהיו.

דוד אזולאי: אני רוצה לגשת לדיון ונתקדם על-פי דוח חקירת השריפה שהיתה בתחילת חודש פברואר.

דוד אזולאי: המבנה שעליון מדובר הוא מבנה בן 2,000 מטר מרובע.

דוד אזולאי: השריפה פרצה בשעות הצהרים.

דוד אזולאי: כפי שאמרתי קודם, ניספו 4 עובדים, 6 נפצעו וכמובן נגרם נזק כבד למבנה.

דוד אזולאי: השריפה פרצה כתוצאה מהפעלת מבער באמצעות גז.

דוד אזולאי: בדוח החקירה נאמר שהעבודות בוצעו ללא נקיטת אמצעי הבטיחות הדרושים.

דוד אזולאי: במבנה לא היו פתחים לשחרור חום ועשן.

דוד אזולאי: דלתות המילוט היו נעולות במנעולי תלייה והקירות לא היו עשויים מחומר שהוא מפריד אש.

דוד אזולאי: דובר על היעדר מערכת כיבוי אוטומטית במים.

דוד אזולאי: לגבי פעולות הכיבוי: לפי הדיווח שיש כאן ההודעה הראשונה נתקבלה בשעה 13:30.

דוד אזולאי: הכוח הראשון הגיע למקום תוך כ-4 דקות.

דוד אזולאי: הבעיה היתה שמאותו פתח גם היו צריכים לצאת הרכבים וגם היו צריכים להיכנס רכבי ההצלה.

דוד אזולאי: מסתבר שבמבנה כזה של 1,200 מטר מרובע היתה רק דלת אחת פתוחה.

דוד אזולאי: חלק מהדלתות היו נעולות על-ידי בעל העסק.

דוד אזולאי: שכל אחד ידמיין לעצמו איך זה נראה כשפורצת שריפה באולם של 1,200 מטר מרובע וכוחות ההצלה נכנסים מדלת אחת ומאותה דלת גם אנשים נסים על נפשם.

דוד אזולאי: כוחות ההצלה פרצו כמה קירות על מנת לשחרר עשן.

דוד אזולאי: אחד הדברים בדוח שמעוררים תמיהה הוא העובדה שהדלתות ננעלו על-ידי מפעילי המרכול באמצעות מנעולי תלייה.

דוד אזולאי: לאחר פריצתם הוחל בביצוע סריקות בחלל המרכול.

דוד אזולאי: בפעולות אלו לא נתגלו לכודים.

דוד אזולאי: אני שואל, האם לאחר שעסק כזה מקבל אישורים, האם מידי פעם נערכת ביקורת במקום?

דוד אזולאי: על-ידי מי נערכת הביקורת - על-ידי הרשות המקומית, על-ידי איגוד הכבאות?

דוד אזולאי: מתברר שהגופות שהוצאו, לפחות 3 מהן, כפי שכתוב בדוח, הוצאו מהמשרדים.

דוד אזולאי: הספקת המים בתחילת עבודת החילוץ עבדה בכוח נמוך מאוד.

דוד אזולאי: רק לאחר שהגיע מנהל רשת המים יכלו לקבל לחץ מים יותר גבוה.

דוד אזולאי: אני שואל, וזה לא מצויין בדוח, כמה זמן לקח עד שהגיעו נציגי הרשות המקומית כדי לתת מענה לזרם המים במקום?

דוד אזולאי: בגג המבנה לא הותקנו מראש פתחים לשחרור חום ועשן.

דוד אזולאי: אלה דברים שהיה בוודאי צריך לתת עליהם את הדעת בזמן מתן ההיתר או רישיון העסק.

דוד אזולאי: החל משנת 1993 ועד לשריפה הנוכחית יש כאן השתלשלות של תאריכים.

דוד אזולאי: בשנת 1993 המבנה הוקם באיזור חקלאי, בשטח המיועד לדרך ושטח ציבורי פתוח.

דוד אזולאי: ב-8.3.94 נתנה הוועדה המקומית לתכנון ובניה היתר בניה להחלפת הקירות והגג, על-פי התוכנית שהוגשה.

דוד אזולאי: הוועדה המחוזית לא אישרה מתן היתר כזה.

דוד אזולאי: בחודש מאי 1994 המקום הפך לחנות למכירת מוצרי חשמל ואז הוועדה המקומית שוב פעם, בשנת 1996, אישרה שימוש חורג למסחר למשך 5 שנים.

דוד אזולאי: כאן אנחנו נכנסים לחלק העיקרי של מערך הכבאות.

דוד אזולאי: בתאריך 8.4.94 היתה דרישה בתחום סידורי מניעת דליקות, אמצעי כיבוי וקבלת התחייבות לבצע כמה דברים.

דוד אזולאי: יש פה רשימה של דברים שבעל העסק היה אמור לבצע וחלקם הגדול לא בוצע.

דוד אזולאי: מאז הגשת היתר הבניה על 1,700 מטר בשנת 1994 ועד לפרוץ השריפה בפברואר 2000 נוספו עוד כ-600 מטר מרובע.

דוד אזולאי: התוספות הללו לא אושרו על-ידי רשות הכבאות.

דוד אזולאי: מפקחי מניעת הדליקות שערכו ביקורת במקום לא התייחסו לכך.

דוד אזולאי: נדמה לי שגם משטרת ישראל לא נתנה לכך היתר והדברים הועברו לרשות הכבאות.

דוד אזולאי: בעת ביקור שנערך באתר השריפה היו בעסק הסידורים שנקבעו על-ידי המשטרה אך דלתות המילוט בצד הצפוני והמערבי היו נעולות במנעול תלוי, בניגוד לנדרש.

דוד אזולאי: בחודש יולי היתה ביקורת של שירותי הכבאות, לפני פתיחת העסק.

דוד אזולאי: בעצם זה היה התאריך הקובע.

דוד אזולאי: במהלך הביקורת הזאת שירותי הכבאות העירו הערות.

דוד אזולאי: בדוח כתוב שהיו ברזי שיפה, זרנוקים, מזנקים, גלגלונים, מטפים וגלאים.

דוד אזולאי: לא מספיק לדעת רק מה היה.

דוד אזולאי: אני מבקש לדעת מה לא היה.

דוד אזולאי: את זה לא כתוב בדוח.

משה ורדי: בהמשך.

דוד אזולאי: יכול להיות.

דוד אזולאי: אנחנו נראה את זה בהמשך.

דוד אזולאי: לאחר הצגת התנאים על-ידי מכבי אש לא נבדק קיומם של התנאים שנדרשו בהיתר הבניה.

דוד אזולאי: אני שואל, למה זה לא נבדק?

דוד אזולאי: מי היה צריך לבדוק את זה?

דוד אזולאי: שירותי הכבאות נתנו אישור לבעל העסק ב-9.1.95.

דוד אזולאי: האישור ניתן על-ידי ראש מדור מניעת דליקות.

דוד אזולאי: האם תוקנו הליקויים האלה לפני שניתן האישור או לא תוקנו הליקויים האלה, או שנתנו את האישורים "כי מישהו ביקש"?

דוד אזולאי: בביקורת שניה שנערכה ב-7.95 הוזכר שוב אותו ציוד שנכלל בביקורת הקודמת ובנוסף נדרש מעבר מברז 2 צול ובריכת אגירה למיכל הסולר.

דוד אזולאי: בתום הביקורת הזאת לא ניתן שוב אישור ונמסרה הודעה על אי-קיום הוראות חוק שירותי הכבאות.

דוד אזולאי: אני שואל, מה נעשה לאחר שנמסרה הודעה?

דוד אזולאי: האם מישהו הביא את זה לידיעת הנוגעים בדבר?

דוד אזולאי: האם בעלי העסק קיבלו מכתבים?

דוד אזולאי: האם הרשות המקומית קיבלה מכתבים?

דוד אזולאי: הודיעו להם על כך?

דוד אזולאי: בהסתמך על הביקורת הזאת ניתן אישור ונכתב: אין התנגדות למתן חידוש רישיון של המפעל הנ"ל.

דוד אזולאי: למרות כל הפגמים שהזכרתי לעיל ניתן אישור.

דוד אזולאי: האישור ניתן, ללא שנבדקו התנאים, בתאריך 8.4.94.

דוד אזולאי: למעשה בעל העסק לפני קבלת האישור הזה היה צריך לעמוד ב-6 סעיפים שהוא היה אמור לבצע אך הוא לא ביצע אותם.

דוד אזולאי: בשנת 1998 בוצעה ביקורת חמישית והאישור חודש בחתימת מפקד הרשות.

דוד אזולאי: אני שואל, האם הליקויים תוקנו בשנת 1998 או שלא תוקנו והכל נמשך כאילו לא קרה דבר?

דוד אזולאי: כתוב בדוח: "יש להניח שמולאו כל דרישות הבטיחות".

דוד אזולאי: מה זה "יש להניח"?

דוד אזולאי: מולאו הדרישות או לא מולאו הדרישות?

דוד אזולאי: אם מולאו, צריך לכתוב שמולאו.

דוד אזולאי: אם לא מולאו, צריך לכתוב שלא מולאו הדרישות.

דוד אזולאי: מה זה "יש להניח"?

דוד אזולאי: ב-1997/98 ניתן אישור אף כי לא נערכה הדרכה לצוות, שזה היה אחד התנאים.

דוד אזולאי: מחלקת רישוי עסקים פנתה לאיגוד ערים בפתח-תקווה, לשירותי הכבאות, לקבלת אישור.

דוד אזולאי: האיגוד מסר כי העסק עומד בדרישת חוק הכבאות והתקנות ולכן אין מצידו כל התנגדות למתן חידוש הרישיון.

דוד אזולאי: למרות הליקויים שוב פעם העסק קיבל אישור.

דוד אזולאי: אולי מישהו כאן יתקן אותי, או שהדוח כתוב בצורה לא נכונה.

דוד אזולאי: היו ליקויים שהתריעו עליהם משנת 1994.

דוד אזולאי: האם תוקנו הליקויים הללו או לא תוקנו?

דוד אזולאי: עם קבלת האישורים ניתן לעסק רישיון תקופתי למשך שנה.

דוד אזולאי: בחודש דצמבר 1998 הוגשה בקשה לחידוש הרישיון והרישיון חודש עד לחודש דצמבר 2001, ל-3 שנים.

דוד אזולאי: אני מבקש לשאול את המשטרה.

דוד אזולאי: בבקשה להוצאת רישיון אישרה משטרת ישראל ב-1997 כי אין לה התנגדות להוצאת הרישיון.

דוד אזולאי: האם מבחינת המשטרה הכל היה בסדר?

דוד אזולאי: רשות הכבאות בחרה לממש את סמכותה על-פי התקנה הנ"ל ודרשה להתקין מערכת אוטומטית לגילוי אש ולא מערכת אוטומטית לכיבוי במים.

דוד אזולאי: מה היה השיקול?

דוד אזולאי: מה ההבדל בין מערכת כזאת למערכת אחרת?

דוד אזולאי: אנחנו לא כבאים ולא מבינים בזה אבל אני מניח שיש שיקול מדוע לדרוש התקנת מערכת כזאת או מערכת אחרת.

דוד אזולאי: מה היו השיקולים של מי שנתן את האישורים הללו?

דוד אזולאי: בעל העסק התחייב בכתב להתקין פתחים לשחרור חום ועשן.

דוד אזולאי: האם מישהו התריע על כך שהוא לא עשה את הדברים האלה?

דוד אזולאי: שירותי הכבאות לא דרשו מבעל העסק להמציא את המסמכים המאשרים את עמידות חלקי המבנה מפני אש.

דוד אזולאי: מה ששמענו כאן הוא חלק מתומצת מאוד של הדוח המתומצת שיש בידי.

דוד אזולאי: יש כאן סידרה של המלצות של נציב הכבאות.

דוד אזולאי: אדוני הנכבד, מפקד שירותי הכבאות, מה שוות המלצות אם לא אוכפים חוקים?

דוד אזולאי: מי יתקע לידי כף שההמלצות שכאן מוצגות אכן ייושמו?

דוד אזולאי: אם היו מיישמים את החוק ועושים את מה שצריך יכול להיות שהיה נחסך מאיתנו היום הדיון הזה.

דוד אזולאי: איפה הפקת לקחים, הסקת מסקנות?

דוד אזולאי: האם הוגשה תלונה למשטרה?

דוד אזולאי: האם המשטרה חוקרת את העניין הזה?

דוד אזולאי: איפה החקירה נמצאת?

דוד אזולאי: רבותי, כל אלה שאלות שנשאלות בחלל האוויר.

דוד אזולאי: הוועדה היום מקיימת דיון על מנת - כפי שאמרתי בתחילת דברי, לצערי הרב אין זה הדיון הראשון.

דוד אזולאי: נדמה לי שכבר קיימנו פה 4-5 דיונים על נושא הכבאות.

דוד אזולאי: אני רק מתפלל שלא נצטרך לקיים כאן דיונים נוספים חס וחלילה על אסונות נוספים.

דוד אזולאי: אדוני, נציב שירותי הכבאות, אני חושב שהגיע הזמן לנער את מערך שירותי הכבאות.

דוד אזולאי: אולי זה מתקשר לישיבה האחרונה שלנו בעניין שירותי הכבאות, אז הוועדה החליטה, והעבירה את הדברים לנוגעים בדבר, שהגיע הזמן לאמץ את דוח גינוסר.

דוד אזולאי: אני לא יודע אם בזה יהיו כל הפתרונות אבל לפחות צריכים לאמץ את דוח גינוסר.

דוד אזולאי: אני חושב שבכך אולי נוכל לתרום את חלקנו הקטן למערך שירותי הכבאות במדינת ישראל, שייתן מענה, ונוכל לבשר לעם ישראל שהוא יכול לישון טוב בלילה.

דוד אזולאי: אם חס ושלום יקרה אסון אני לא בטוח שהיום אנחנו יכולים להגיד לציבור שיסירו דאגה מליבם.

דוד אזולאי: תודה רבה.

דוד אזולאי: אני מבקש ממר ורדי להציג את הדברים.

משה ורדי: אני מודה ליושב-ראש.

משה ורדי: הוא למעשה סקר את כל הפרטים שמופיעים בדוח שאני הגשתי.

משה ורדי: אני הגעתי לאתר השריפה בשלבים הראשונים לאחר שהיא פרצה.

משה ורדי: שר הפנים קיבל ממני דיווח והוא גם הגיע ישר לשטח, כך שיכולנו לעמוד מקרוב, השר, אנוכי ועוד צוות מהנציבות, על כל מה שנעשה.

משה ורדי: שוחחנו עם בעלי המקום, שוחחנו עם האנשים שהיו במקום והתרשמנו בצורה בלתי אמצעית מכל מה שהיה במקום.

משה ורדי: נדרשתי על-ידי השר להגיש דוח ראשוני ואומנם תוך 24 שעות הגשנו דוח ראשוני שהתייחס בעיקר לאותן הסיבות שהביאו להתפשטות השריפה.

משה ורדי: כעבור שבוע הגשנו דוח מסכם, שכולל כבר נספחים וכל הקשור בזה.

משה ורדי: ריכזנו את עיקר העבודה שלנו בנציבות בראשותי בכל מה שקשור למניעת דליקות ולהתפשטות של השריפה.

משה ורדי: נסיבות השריפה נחקרו על-ידי שירותי הכבאות בשיתוף עם מז"פ של משטרת ישראל ואנשי משטרה.

משה ורדי: הם הגישו דוח מפורט לגבי הסיבות שהביאו לפרוץ השריפה.

משה ורדי: באשר לפעולת הכבאים: בדקנו אותה.

משה ורדי: השתתפנו גם בתחקיר.

משה ורדי: בדוח שלי אני מציין לשבח את עבודת הכבאים, שמרגע שהגיעו עשו כל שביכולתם על מנת להציל אנשים, ואומנם הצילו מספר לכודים שהיו במקום.

משה ורדי: הדוח מבחינת מניעת דליקות מצביע על איזה תהליך שצריך היה להיות תהליך בקרה למתן רשיונות העסק ולמתן רשיונות הבניה.

משה ורדי: בשלב הראשון ב-94 הוגשו לבעלים התנאים למתן היתר בניה.

משה ורדי: אין ספק שלפני רישוי העסק היה צריך להבטיח שכל מה שהוגש כחלק מתנאי היתר הבניה אמנם בוצע.

משה ורדי: שירותי הכבאות נתנו בפעם הראשונה את האישור שלהם בינואר 1995, כעבור 7-8 חודשים.

משה ורדי: זה היה פרק הזמן שבו היה צריך להבטיח שכל התנאים שנקבעו בהיתר הבניה והתנאים שנקבעו בביקורת שנערכה ביולי 1994 על-ידי שירותי הכבאות, כאשר ראו שזה בית מסחר, מתבצעים.

משה ורדי: את זה היה צריך לעשות בתיאום עם הרשות המקומית, שהיא שנותנת את רישיון העסק.

משה ורדי: אחרי שהעיריה נתנה את הרישיון היה צריך להיות ברור שזה על דעת המשטרה ועל דעת שירותי הכבאות.

משה ורדי: למעשה העסק הזה התחיל לעבוד מחודש יולי 1994, כשעוד לא היה בידיו רישיון עסק.

משה ורדי: הוא יצר עובדות בשטח.

משה ורדי: רשיונות העסק התחילו להתגלגל רק אחרי כן.

משה ורדי: הוא הקדים את המאוחר.

משה ורדי: כפי שציינתי גם בדוח שלי, עיריית פתח-תקווה צריכה לבדוק את הוועדה המקומית ואת הוועדה המחוזית, איך קרה שהמקום התחיל לפעול עוד לפני שכל הגורמים נתנו את האישורים.

משה ורדי: אבל גם אחרי שנתנו את האישורים לצערי לא עמדו על אותם התנאים שנקבעו בהיתר הבניה.

משה ורדי: גם לא הודיעו לכולם שהם מפעילים את המתקן הזה כשהוא בחזקת סכנה.

דוד אזולאי: מישהו הודיע על כך?

משה ורדי: הדברים האלה כתובים בדוח.

משה ורדי: נמצאים פה גם מפקד השירות, שהוא קצין ותיק מאוד בשירותי כבאות פתח-תקווה, הוא גדל בשירות הזה ועבר את כל שלבי הפיקוד, גם יושב-ראש האיגוד, מר אורי מוכתר, וסגן יושב-ראש האיגוד, מר אבינועם משה, סגן ראש עיריית ראש-העין שהתמנה ליישם את הממצאים והמסקנות על-ידי המועצה.

משה ורדי: אני מציע שניתן להם את האפשרות להציג את הנושא, כולל איך בכוונתם ליישם את מסקנות והמלצות הדוח, ואחר-כך כמובן תשמעו את המשטרה.

יורי שטרן: מה ההסבר לכך שהדברים לא נעשו קודם?

יורי שטרן: איך זה יכול להיות שב-1994 היו ידועים כל הליקויים ולמרות זה ניתן רישיון עסק?

דוד אזולאי: לא רק זה.

דוד אזולאי: השטח הוא שטח חקלאי שלא שינה ייעוד, לא קיבל אישור של הוועדה המחוזית.

דוד אזולאי: ניתנו היתרים למרות שנאמר שבעל המקום צריך לעשות כך וכך.

דוד בר-דרור: נכון לעכשיו אין אישור לשינוי ייעוד.

דוד אזולאי: רבותי, בואו נפריד בין הדברים.

דוד אזולאי: יש את הקטע של הכבאות ויש את הקטע של הרשות המקומית, שגם לה יש חלק נכבד בעניין הזה.

איוב קרא: יש קטע שהשר דיבר עליו, שהיתה גם רשלנות בכיבוי-אש פתח-תקווה.

דוד אזולאי: נשמע את מפקד שירותי כבאות פתח-תקוה, בבקשה מר ינקוביץ.

דוד ינקוביץ: אולי נעביר את רשות הדיבור לסגן יושב-ראש האיגוד.

דוד ינקוביץ: הוא יציג את נושא הרישוי מכיוון שמכוח תפקידו, מאחר והוא מונה לכך, הוא בודק את זה.

אבינועם משה: הכנו כאן שקף שמראה את השתלשלות העניינים מאז השריפה של המפעל במהדורה הקודמת שלו ועד לפרוץ הדליקה והאסון הנורא שקרה כעת.

אבינועם משה: הוגשה בקשה להיתר באפריל 1994.

אבינועם משה: הבקשה הוגשה לעיריית פתח-תקווה והמבקש, בעל המקום, הגיע לאיגוד כיבוי אש בפתח-תקווה וקיבל את הדרישות היסודיות מהאיגוד.

אבינועם משה: הוא היה אמור לחזור לכיבוי אש בפתח-תקווה ולהציג את מילוי כל הדרישות.

אבינועם משה: הוא הגיע לכיבוי אש, קיבל את הדרישות כתובות.

אבינועם משה: מי שמעיין במסמכים שיש לנו באיגוד רואה שכל הדרישות היסודיות שהנציב מפרט מצויינות בדרישות מהמבקש.

אבינועם משה: הוא לקח את הדרישות והלך.

גדעון עזרא: כשאין אישור להקמת מיבנה הרי חבל על הזמן לגבי כל הבדיקות האחרות.

דוד בר-דרור: הן לא חוקיות.

אלי לוי: יש תשובה לדבר הזה.

דוד אזולאי: הרשות המקומית למעשה לא היתה אמורה בכלל לתת רישיון עסק.

יורי שטרן: מחנות קטנה מוציאים מהבעלים את הדם לפני שהעיריה נותנת אישור.

יורי שטרן: פה מדובר על מפעל ענק.

גדעון עזרא: תסביר לי בבקשה למה בכלל התחלתם להתעסק עם זה אם אין אישור להקמת המבנה?

אבינועם משה: האיגוד לא מתעסק.

דוד אזולאי: איך אתה יכול להגיד שאתם לא התעסקתם בזה כאשר בניגוד לדעת הוועדה המחוזית אתם נתתם היתר?

אבינועם משה: לא נתנו היתר.

אלי לוי: יש פה שני היתרים שונים לחלוטין.

אבינועם משה: אתה מדבר על היתר אחד ואני מדבר על היתר שני.

אבינועם משה: יש פה בלבול בין ההיתרים.

אבינועם משה: הבקשה שהוגשה לעיריית פתח-תקווה היא בקשה להיתר לבניית קירות וגג.

גדעון עזרא: אישור לבנייה של המקום יש?

אבינועם משה: לא.

גדעון עזרא: אז למה כל האישורים האחרים?

גדעון עזרא: אם אין אישור להקמת המבנה אז למה בכלל מתייחסים לזה?

אבינועם משה: היה מבנה והוא נשרף.

איוב קרא: כשמגישים בקשה להיתר, לא חייבת להיות חתימה.

איוב קרא: יכול אדם לקבל היתר גם ללא החתימה על הבקשה.

אבינועם משה: תאפשרו לי להציג את הדברים עד הסוף כי קשה מאוד להסביר ככה.

דוד אזולאי: אולי תציג את העובדות לחברים.

דוד אזולאי: מדובר פה על מבנה שנשרף.

דוד אזולאי: באו וביקשו להחליף את הגג.

אבינועם משה: גג וקירות.

דוד אזולאי: מה זה גג וקירות?

דוד אזולאי: זה בניין חדש.

דוד אזולאי: מה זה בניין אם לא גג וקירות?

דוד אזולאי: בעקבות זה נתנו היתר בניגוד לדעת הוועדה המחוזית.

אבינועם משה: אנחנו לא נתנו היתר.

אבינועם משה: איגוד כיבוי-אש בפתח-תקווה לא נתן מעולם היתר כזה.

דוד אזולאי: אני לא מכיר את המקום.

דוד אזולאי: אני קורא מהדוח.

דוד אזולאי: אם הדוח שגוי, בבקשה תגיד לי.

דוד אזולאי: "בתאריך 8.3.94 נתנה הוועדה המקומית לתכנון ובניה היתר בניה להחלפת קירות וגג המבנה על-פי תוכנית שהוגשה.

דוד אזולאי: היתר זה ניתן על-פי טענת הוועדה המחוזית שלא כדין".

אבינועם משה: הוועדה המקומית - יכול להיות.

אבינועם משה: אני נציג האיגוד ולא מייצג את עיריית פתח-תקווה.

אבינועם משה: אני מדבר על כיבוי-אש.

גדעון עזרא: תסלח לי, אם אין אישור למבנה אז למה מתעסקים איתו בכלל?

גדעון עזרא: איגוד כבאות לא צריך להתעסק עם זה לפני שיש לו אישור למבנה.

אבינועם משה: אני מציע שתאפשרו לי להשלים את הדברים.

אבינועם משה: הוגשה בקשה, ניתנו הדרישות היסודיות ובכל זאת מתברר לנו שניתן היתר למפעיל.

אבינועם משה: המפעיל למעשה לא חזר לכיבוי אש - - -

יחזקאל לביא: איזה סוג של היתר?

יחזקאל לביא: רישוי עסק או היתר בניה?

אבינועם משה: כנראה היתר בניה.

אבינועם משה: אנחנו לא יודעים.

אבינועם משה: תבינו, אנחנו כיבוי-אש.

אבינועם משה: אנחנו לא עיריית פתח-תקווה, שלמעשה היא עושה את האינטגרציה של כל האישורים, מאיכות הסביבה, מהמשטרה, מכיבוי-אש.

אבינועם משה: אנחנו רואים רק את הפן האחד והיחיד שלנו.

גדעון עזרא: בואו נלך לפי הסדר.

גדעון עזרא: עזוב את כיבוי-אש לרגע.

גדעון עזרא: אני שואל על אישור הבניה של המקום הזה.

איוב קרא: בשביל לקבל היתר בניה הוא חייב לקבל את האישור של כיבוי אש.

דוד בר-דרור: כדאי שתשמעו את סנ"צ אבי מנצור, הוא יסביר לכם בדיוק.

אבינועם משה: כדאי לכם 5 דקות להקשיב.

אבינועם משה: אני עונה לך, חבר הכנסת עזרא.

אבינועם משה: אני לא יודע למה עיריית פתח-תקווה נתנה היתר בניה.

אבינועם משה: אני לא מייצג את העירייה.

אבינועם משה: הדרישות היסודיות הוגשו והמבקש לא חזר לחתום על מילוין.

אבינועם משה: לפיכך ממילא כיבוי-אש לא ידע למעשה שהדרישות לא קויימו.

אבינועם משה: ביולי 1994 יצא בקר של איגוד ערים לכיבוי-אש, זיהה את המקום ונכנס אליו לבדיקה שגרתית.

אבינועם משה: צריך לזכור, יש 6,000 בתי-עסק אליהם איגוד ערים לכיבוי אש פתח-תקווה נכנסים מידי שנה.

אבינועם משה: אותו בקר נכנס, עשה את הבדיקה השגרתית שלו והעיר את ההערות השגרתיות.

אבינועם משה: הוא לא ידע בכלל שלמקום אין היתר בניה.

אבינועם משה: הוא העיר את ההערות הסטנדרטיות והשגרתיות שלו, דברים שהוא מבקש מידי שנה, דברים שהם לא בתחום הדרישות היסודיות.

יורי שטרן: כשהוא נכנס לבדיקה שגרתית האם הוא לא בודק קודם כל אם יש בכלל היתר?

אבינועם משה: לא.

אבינועם משה: יש 6,000 מקומות כאלה.

דוד אזולאי: זאת השאלה של חבר הכנסת גדעון עזרא, בשביל מה בכלל צריך לבדוק אם הבניין הוא ללא היתר.

אבינועם משה: העירייה תצטרך לענות למה היא בכלל נתנה היתר.

דוד אזולאי: נניח שהוא נבנה ללא היתר.

דוד אזולאי: עכשיו אתה הולך לתת לו אישור כבאות?

אבינועם משה: לי אין סמכות.

אבינועם משה: אני לא יודע על זה בכלל.

אבינועם משה: במקרה הזה לא ידענו.

יורי שטרן: התכוונתי להיתר שלכם.

אבינועם משה: אנחנו לא נותנים היתרים.

יורי שטרן: נציג הכבאים נכנס למקום.

יורי שטרן: יש את ההיתר המקורי שאתם הייתם צריכים לתת.

אבינועם משה: מכיוון שלא חזרו אלינו לא נתנו רישיון.

אבינועם משה: מתי בעל עסק חייב לקבל אישור מכבאות פתח-תקווה?

אבינועם משה: יש טופס 4 לאיכלוס.

אבינועם משה: הוא למעשה לא היה זקוק לזה כיוון שהיה לו טופס 4, או חיבור חשמל, עוד מהמפעל הקודם שנשרף כולו.

אבינועם משה: לפיכך הוא לא היה זקוק לטופס 4.

דוד בר-דרור: לא נכון.

דוד בר-דרור: פג תוקפו.

אבינועם משה: זאת ההשערה שלי כרגע.

אבינועם משה: אני מנסה להסביר למה הוא לא חזר אלי.

אבינועם משה: הוא לא חזר אלי מכיוון שהוא לא היה זקוק לאישור של טופס 4 ממני לצורך איכלוס.

יחזקאל לביא: המפעל שהיה קודם נשרף.

יחזקאל לביא: על-פי החוק ברגע שהמבנה הקודם נחרב, מבנה חדש חייב בהיתר.

אבינועם משה: נכון, והוא הגיש בקשה להיתר.

אלי לוי: וקיבל אותו מהוועדה המקומית.

דוד אזולאי: בניגוד לדעת הוועדה המחוזית.

פלטיאל איזנטל: היה ויכוח מי אחראי לזה.

אבינועם משה: שירותי כיבוי-אש פתח-תקווה לא נתנו אישור.

אבינועם משה: אותו אדם לא חזר אלינו כדי לקבל את האישור ולדעתי, מכל מה שאני קורא כאן, היתה לו שם מערכת קשרים וכך הוא הצליח לדלג את הדרישות היסודיות.

אבינועם משה: פעם אחת בגלל שהוא לא היה זקוק לטופס 4, לכן הוא גם לא חזר אלינו.

אבינועם משה: דבר שני, אתם רואים שהוועדה המקומית התעקשה לתת אישור ואילו הוועדה המחוזית התנגדה.

אבינועם משה: אנחנו לא ידענו על זה.

דוד אזולאי: אני חושב שענית על הכל.

דוד אזולאי: הכל ברור.

אורי מוכתר: אדוני היושב-ראש, אני קודם כל שותף לתפילה שלך ולתקווה שלך שזה יהיה סוף פסוק בקשר לשריפות.

אורי מוכתר: אבל תרשו לי רק 5 דקות לתת רקע כללי על הדבר הזה.

אורי מוכתר: כחבר מועצת העירייה במשך 42 שנים יש לי ניסיון רב מאוד.

אורי מוכתר: כאיש ציבור אני לא יכול לדעת מה קורה בביתי ללא בקרה וללא ביקורת.

אורי מוכתר: ברשות מקומית יש ביקורת כל שנה ואז יודעים את המחדלים, יודעים את הפגמים ומתקנים.

אורי מוכתר: בשירותי הכבאות אני כבר 12 שנים ועוד לא זכיתי לביקורת או לבקרה של המציאות בתוך האיגוד.

אורי מוכתר: לא משנה על מה.

אורי מוכתר: בעיקר על המניעה.

אורי מוכתר: אני כיושב-ראש ביוזמתי, ביוזמת מבקרת העיריה, יזמתי ביקורת באיגוד.

אורי מוכתר: קיבלנו דוח ביקורת גדול בקשר לכל הדברים.

אורי מוכתר: היו בו דברים שתיקנו.

אורי מוכתר: אבל לצערי הרב, אני לא יודע למה, אולי כי המבקר הוא לא בעל ידע בכבאות, הוא התייחס לכל הנקודות אולם במניעה הוא התייחס רק לדבר אחד, לתיק מפעל.

אורי מוכתר: כשהוא ביקש תיקי מפעל התחלנו לאסוף מידע בקשר לתיקי מפעל.

אורי מוכתר: התחלנו לבקש מכל יזם פרטי חדש תיק מפעל.

אורי מוכתר: המבקר כתב על עניין ההדרכה ואז התחלנו להדריך.

אורי מוכתר: אין אף תקנה שאומרת שאני צריך להדריך את הצוותים הפועלים.

אורי מוכתר: זה יוזמה פרטית שלנו ושל כל איגוד.

אורי מוכתר: כל הדברים האלה באו מתוך ביקורת עניינית, מקצועית שאנחנו צריכים כאנשי ציבור לקדם על מנת לתקן עיוותים שקיימים במערכת.

דוד אזולאי: אבל יש הנחיות כלליות שמגיעות לכבאות מהנציבות הארצית ופועלים על-פי ההנחיות.

דוד אזולאי: יש גם תקנות.

דוד אזולאי: לא עובדים בחלל האוויר.

אורי מוכתר: הנחיות יש גם לרשויות המקומיות ויש חוקים לרשויות המקומיות, יש תקנות.

אורי מוכתר: ובכל זאת יש ועדת ביקורת, יש מבקר שעורך ביקורות ועולה על בעיות שקיימות במערכת.

אורי מוכתר: אני אומר באחריות רבה שהיום המצב מבחינת הכיבוי בכל הארץ הוא שבכל המפעלים הישנים אין ספינקלרים.

אורי מוכתר: בכל המפעלים הישנים ישנן אותן הבעיות שמצאו בבניין הזה.

אורי מוכתר: אני לא אומר שהיו צריכים לתת לו אישור.

אבינועם משה: ההתמקדות היא על ההיתר ולא בזה.

דוד אזולאי: ברגע שנבנה בניין בלתי חוקי אז מה משנה כל השאר?

דוד אזולאי: הבניין הוא בלתי חוקי.

אורי מוכתר: על-פי תקנה 20א(ה) של תקנות בניין ערים, בניין אשר נשרף לא צריך היתר בניה אלא ועדת משנה לבניין ערים יכולה לתת לו אישור להחזיר את המבנה למקומו.

דוד אזולאי: ואז מותר לו לחרוג בעוד 600 מטר מרובע?

דוד אזולאי: ככה זה יוצא.

דוד אזולאי: אם כבר, אז כבר.

אורי מוכתר: בהחלט שלא.

דוד בר-דרור: החגיגה בעיצומה.

אורי מוכתר: אני לא מדבר בשם עיריית פתח-תקווה עכשיו.

אורי מוכתר: אני מדבר כיושב-ראש האיגוד.

אורי מוכתר: אני אומר שהדבר הזה ניתן על-פי תקנה 20א(ה) בתקנות הבנייה.

אורי מוכתר: כשיזם מקים בניין הוא מקבל דרישות מכיבוי אש וחייב לחזור לכיבוי אש, לקבל אישור לאחר בדיקה שהוא עשה את הכל ואז עליו ללכת לעיריה ולהוציא טופס 4 וטופס איכלוס.

אורי מוכתר: במקרה הזה, כל זה לא נעשה.

אורי מוכתר: אנחנו בכיבוי אש דרשנו את כל מה שאנחנו רוצים.

דוד אזולאי: ואיך הוא בכל זאת איכלס את הבניין?

קריאה: ברשות העירייה.

אורי מוכתר: זאת שאלה שצריך להפנות לא לכיבוי אש.

דוד אזולאי: רשות הדיבור לנציג עיריית פתח-תקווה.

דוד אזולאי: מה תפקידו של אדוני בעיריה?

פלטיאל איזנטל: אני סגן ראש העיריה.

פלטיאל איזנטל: למעשה מה שנבדק על-ידנו מייד לאחר המקרה זה אותו תיק של המפעל על כל הנדרש ממנו.

פלטיאל איזנטל: למעשה הבעיה היחידה אולי שעשויה להיות בוויכוח היא לגבי האישור של ועדת המשנה.

דוד אזולאי: אתה מדבר על ועדת המשנה שלאחר השריפה הראשונה.

דוד אזולאי: הרי הבניין נשרף לגמרי בשנת 1994.

פלטיאל איזנטל: היתה החלטה של ועדת המשנה, שאני לא נכנס לפרטיה, לגבי כל התהליך עד שהגיעו לאישור.

פלטיאל איזנטל: ועדת המשנה אישרה את השימוש החורג ל-5 שנים.

אלי לוי: תסביר מה זה שימוש חורג, כי אנשים טועים.

אלי לוי: שימוש חורג זה שינוי ייעוד הקרקע מחקלאי למסחר ולא חריגת בנייה.

אלי לוי: שיהיה ברור.

אלי לוי: אני חושב שהקטע הזה מאוד חשוב.

פלטיאל איזנטל: עד כמה שידוע לי היה ויכוח בין הוועדה המחוזית לבין הוועדה המקומית, האם היא פעלה בהתאם לסמכותה.

פלטיאל איזנטל: אבל לאחר האישור של ועדת המשנה המקומית לשימוש ל-5 שנים, ואישור רשות הרישוי בכפוף למילוי כל הדרישות, נבדקו כל הנושאים האחרים.

פלטיאל איזנטל: בתיק שלנו יש אישור של הכבאות, של משטרת ישראל, של משרד הבריאות.

פלטיאל איזנטל: כל מי שהיה צריך לבוא אישר את המפעל, עד למתן אישור לעסק על-ידי העירייה.

פלטיאל איזנטל: כולם נתנו את האישורים המלאים ועל סמך זה נתנו רישיון עסק.

פלטיאל איזנטל: יש לי פה את התיק עם כל הפרטים המדוייקים המפורטים של כל האישורים.

דוד אזולאי: מה שאתה אומר הוא בעצם סתירה למה שכתוב בדוח.

פלטיאל איזנטל: יש פה עובדות עם תאריכים.

פלטיאל איזנטל: זה לא חייב להיות סותר.

פלטיאל איזנטל: בדוח שאלו למשל למה לא בדקו שנית וכן הלאה.

פלטיאל איזנטל: מבחינת העיריה - - -

אבינועם משה: אני לא מסכים עם מה שהוא אומר.

אבינועם משה: זה לא נכון.

פלטיאל איזנטל: לדוגמא, הגענו לשטח.

פלטיאל איזנטל: למפקד המרחב היתה הרגשה או ידיעה.

פלטיאל איזנטל: הוא שאל האם יש פה בכלל אישור משטרתי.

אברהם מנצור: כן, יש אישור משטרתי.

פלטיאל איזנטל: הראינו לו במקום שהוא עצמו חתם על זה, מפקד המרחב.

פלטיאל איזנטל: כלומר יש פה אישורים של כל המערכות שנדרשות לאישור מפעל כזה.

פלטיאל איזנטל: כולל בריאות, כולל כבאות, כולל משטרה, כולל איכות הסביבה, כולל תברואה.

אבינועם משה: מכבאות לא קיבלת אף פעם אישור לבקשה להיתר בנייה.

אברהם מנצור: הוא לא יכול לקבל מהכבאות כי אתם לא מוסמכים לתת.

אבינועם משה: הוא לא קיבל אישור משירותי הכבאות פתח-תקווה במסגרת הבקשה להיתר.

איוב קרא: איך הוא קיבל אישור בלי זה?

דוד בר-דרור: אתה מדבר על היתר עסק?

אבינועם משה: אני מדבר על הבקשה להיתר.

אבינועם משה: כשהוא הגיש את הבקשה להיתר לבנות את הקירות והגג, במסגרת הבקשה הזאת הוא לא קיבל.

אבינועם משה: שירותי כיבוי פתח-תקווה לא חתמו לו.

דוד בר-דרור: טופס 4 הוא לא קיבל?

אבינועם משה: הם באו לכיבוי אש, קיבלו את הדרישות ולא חזרו אלינו.

אבינועם משה: זה ה-באג.

אבינועם משה: בדיוק בנקודה הזאת.

אברהם מנצור: זאת אומרת, כיבוי אש פה צריכים לתת אישור פעמיים.

אלי לוי: מציגים את העובדות לא נכון.

פלטיאל איזנטל: אם אני לא טועה יש חתימה של איגוד כבאות שמאשרים לחדש את הרישיון.

אבינועם משה: לחדש את רישיון העסק.

אבינועם משה: זה לא במסגרת הבקשה להיתר.

אבינועם משה: אני מבקש להבהיר, זה שני דברים שונים.

אבינועם משה: במסגרת הבקשה להיתר בניה שירותי כיבוי פתח-תקווה לא נתנו את האישור שלהם.

אבינועם משה: במסגרת הבדיקות השגרתיות הם נתנו את האישורים.

אבינועם משה: אנחנו רואים את זה ב-1994, ב-1995, 1996, 1997, 1998.

אבינועם משה: ב-1998 היתה איזה בעיה.

אבינועם משה: ב-2000 לא נתנו אישור בבדיקה השגרתית.

אבינועם משה: ה-באג הגדול, ואת זה חייבים להבין, המוקש היה בעת הבקשה להיתר בניה.

אבינועם משה: שירותי כיבוי אש פתח-תקווה לא נתנו את האישור שלהם.

אבינועם משה: מכאן הם דילגו למעשה.

אבינועם משה: אני מתחייב למה שאני אומר.

דוד אזולאי: איך בכל זאת עיריית פתח-תקווה נתנה להם רישיון עסק למרות מה שאומר פה סגן יושב-ראש האיגוד?

איוב קרא: אנשי המשטרה בטח יודעים.

דוד אזולאי: אני חייב להגיד שנכון לרגע זה עדיין אין לנו כאן תשובות ברורות.

אברהם מנצור: כבוד היושב-ראש, אני אנסה לעשות סדר בדברים ואתייחס לנושא הזה בשני היבטים: היבט ראשון שקשור לתהליך רישוי עסקים, והיבט שני שקשור לחקירה עצמה.

אברהם מנצור: המשטרה פועלת על-פי חוק רישוי עסקים בכל מה שקשור לרישוי עסקים.

אברהם מנצור: מכבי אש דיברו על שני היתרים שונים לגמרי שהם גם על בסיס משפטי שונה לחלוטין.

אברהם מנצור: כשבונים בניין מגורים בכדי לאכלס אותו צריך טופס 4.

אברהם מנצור: כך אותו דבר פה, הקימו בניין חדש והיו צריכים את אישור כיבוי אש כדי לקבל היתר איכלוס לבניין.

אברהם מנצור: זה ההיתר הראשון.

אברהם מנצור: בנוסף היו צריכים לתת אישור שני על-פי חוק רישוי עסקים.

אברהם מנצור: זה הבסיס המשפטי שאנחנו עובדים על-פיו.

אברהם מנצור: סעיף 1 לחוק רישוי עסקים קובע את מטרות הרישוי.

אברהם מנצור: לא בכל עסק משטרת ישראל מתעסקת.

אברהם מנצור: אני מניח שמכבי אש כן מתעסקים בכל עסק.

אברהם מנצור: אני לא יודע בדיוק.

אברהם מנצור: אבל בכל מה שקשור למשטרת ישראל, אנחנו מתעסקים אך ורק עם קבוצות מסויימות של רישוי עסקים, על-פי טיב העסק, מספר המבקרים או הסכנה והפיתוי לבצע בו שוד, התפרצות וכדומה.

אברהם מנצור: זה על-פי סעיף 1(2) לחוק רישוי עסקים, ששם דרוש אישור מקדמי של שר המשטרה.

אברהם מנצור: שר המשטרה כמובן האציל את הסמכות שלו למפקדי המחוזות.

אברהם מנצור: מכוח אותו סעיף אנחנו בעצם מתעסקים עם שתי מטרות רישוי.

אברהם מנצור: המטרה הראשונה היא אבטחה מפני שוד והתפרצות, ואז אנחנו דורשים כספות וכל מיני דברים כאלה, למשל בבנקים, במלטשות יהלומים ואצל תכשיטנים, ששם יש פיתוי גדול לשודדים ולפורצים.

אברהם מנצור: מכולת למשל זה עסק שמשטרת ישראל לא מתעסקת בו.

אברהם מנצור: בא לקוח, קונה חלב וגבינה והולך.

אברהם מנצור: אין פיתוי שישדדו בעל מכולת.

אברהם מנצור: יש מקרים כאלה אבל בואו נאמר שאין פיתוי גדול.

אברהם מנצור: כדי להשיג את אותן מטרות משטרת ישראל מאוד מסודרת בעבודה שלה.

אברהם מנצור: יש מדור אבטחה ורישוי במטה הארצי של משטרת ישראל שהתקין תקנות או תנאים מקדמיים לפי סעיף 7 לחוק רישוי עסקים.

אברהם מנצור: זה אחיד בכל רחבי הארץ.

אברהם מנצור: כל בעל עסק צריך למלא את התנאים המקדמיים האלה לפני שמפקד המרחב חותם.

דוד אזולאי: את זה רק המשטרה בודקת?

אברהם מנצור: כן, זה רק המשטרה.

מוחמד כנעאן: מי ממלא את הטופס?

אברהם מנצור: אנחנו שולחים את הטופס לבעל העסק על-ידי סמל הרישוי של אותו איזור.

אברהם מנצור: הוא נותן אותו לבעל העסק ומבקש שיימלא את התנאים שמופיעים בטופס.

אברהם מנצור: אחרי זה אנחנו מקיימים בדיקה ורק אם הוא קיים את כל התנאים המוקדמים האלה אז סמל הרישוי ממליץ בפני מפקד המרחב, באמצעות קצין הרישוי המרחבי, ומפקד המרחב מאשר.

אברהם מנצור: מפקד המרחב עצמו לא מבקר במקום.

אברהם מנצור: חשוב מאוד לציין שהקניון הזה בנוי מ-3 מערכות שונות: האולם עצמו, ששם מבקרים הלקוחות, הציבור הרחב, ובו מתעסקת משטרת ישראל, רק בו; המחסן שהוסף בלי היתר בניה (600 מטר מרובע); - -

אבינועם משה: כשהאיגוד לא יודע על זה בכלל.

אברהם מנצור: - - והגלריה, שהוספה גם היא בלי היתר בניה.

אברהם מנצור: צריך היתר מיוחד לדבר הזה.

אברהם מנצור: השריפה התחילה במחסן.

אברהם מנצור: אחת מהנשים נספתה במחסן - בחדר האוכל שהוא חלק מהמחסן, ו-3 מהנשים ניספו בתוך הגלריה.

אברהם מנצור: אני מפנה לעמוד הראשון של המסמך שהמשטרה מפיצה בין בעלי עסקים.

אברהם מנצור: כתוב שם "שטח עסק".

אברהם מנצור: מה זה "שטח עסק"?

אברהם מנצור: "השטח ברוטו של היחידות בעסק שאליהן יש גישה ללקוחות, לרבות שטח היציאות והיציעים שבכל יחידה ויחידה, ולמעט שטחים של משרדים, מחסנים, שירותים ומטבחים".

מוחמד כנעאן: לפי מה שהבנתי, מה שקרתי בעתונות ושמעתי ברדיו, קבלן הזיפות שעבד שם נכנס - - -

אברהם מנצור: אני אתייחס לעובדות עוד מעט.

אברהם מנצור: בינתיים אני עדיין מתייחס לתהליך הרישוי.

אברהם מנצור: לפי זה משטרת ישראל לא היתה צריכה ללכת ולבדוק את המחסן.

אברהם מנצור: המחסן מבחינתנו זה בדיוק כמו מכולת.

אברהם מנצור: אין אליו גישה של לקוחות אלא רק של עובדים.

אברהם מנצור: מי שחב חובת זהירות כלפי העובדים זה המעביד ולא המשטרה.

אברהם מנצור: מטרת הרישוי של המשטרה היא שלום הציבור.

מוחמד כנעאן: אבל המחסן הוא חלק מהמבנה.

אברהם מנצור: אבל למחסן הציבור לא מגיע אלא רק העובדים.

אברהם מנצור: זה בדיוק כמו כשאתה פותח מפעל קטן ויש לך 40-50 עובדים.

אברהם מנצור: אתה חב חובת זהירות כלפיהם, לשמור עליהם, אבל זה לא תפקידי כמשטרה.

אברהם מנצור: לא לכל עסק אני צריך להיכנס.

אברהם מנצור: כמו שאמר מר אבינועם משה, אנחנו מדברים על אלפי עסקים בכל איזור.

אברהם מנצור: איך אנחנו בודקים את קיומם של התנאים המיקדמיים האלה?

אברהם מנצור: בודקים בשני אמצעים: באמצעות מהנדס בטיחות המומחה, שיושב במטה הארצי, מגיע למקום ובודק אם נתקיימו כל התנאים מבחינתו.

אברהם מנצור: אני מדבר על תנאים שבאמת צריך להיות מקצוען כדי לבדוק את קיומם; ובאמצעות סמל הרישוי של אותה תחנת משטרה, בדרך כלל, שבודק את התנאים שפחות דורשים ידע מקצועי, שאפשר לבחון אותם בעין, להסתכל ולראות אם הם קויימו או לא.

אברהם מנצור: בדוח של מר ורדי יש התייחסות לזה.

אברהם מנצור: כבר ב-24.7.1994 ישנה פניה של מפקד המרחב למי שהגיש את הבקשה לאותו עסק, שביקש למלא את התנאים.

אברהם מנצור: הוא דיבר על חניה - צריך מקום חניה מסודר כדי לא לסכן את המשתמשים בדרך; פתחי יציאה - יש לנו מיפרט מה צריך להיות גודל פתח היציאה, 2.20 מטר במקום כזה.

אברהם מנצור: מהנדס הבטיחות בדק, מדד ונתן את האישור; שילוט, כדי שהקהל יידע לאן לברוח ביציאה, כניסה וכדומה; תאורת התמצאות, כדי שבעת הפסקת חשמל למשל או מצב חירום ייראו איפה הפתחים; מערכת כריזה, כדי שיוכלו לקרוא לאנשים.

אברהם מנצור: זה מה שקרה בעצם בשטח.

אברהם מנצור: אני קצין אח"ק של מרחב השרון.

אברהם מנצור: אני ממונה על החקירה.

אברהם מנצור: מייד אחרי השריפה החלטתי בו במקום למנות צוות חקירה מיוחד.

אברהם מנצור: הייתי אומר שלא נהוג להזדרז ולהקים צוות חקירה מיוחד אבל הבנתי מייד שמדובר ברשלנות, והייתי קורא לזה אפילו רשלנות פושעת, לפחות מבחינת המעשה הישיר שגרם לשריפה עצמה.

אברהם מנצור: אני לא מדבר על מחדלים.

אברהם מנצור: אני מדבר על המעשה הישיר של הקבלן שהיה שם.

אברהם מנצור: לא רק זה, אני גם הנחיתי לעצור מייד את קבלן הזיפות ולעצור אנשים שסייעו לו.

אברהם מנצור: זה מה שקרה בפועל, עצרנו 3 אנשים.

דוד אזולאי: מה עם בעל העסק?

אברהם מנצור: אנחנו רצינו לבדוק לעומק אם היו מחדלים.

אברהם מנצור: ברגע שיש רישיון לעסק ההנחה הבסיסית היא שכל הגופים: כיבוי, משטרה, עיריה - כולם היו בסדר ובדקו ואולי בעל העסק לא אשם.

אברהם מנצור: אם מישהו שפך זפת רותחת לתוך המחסן - - -

דוד אזולאי: על פניו אתה רואה כמה שהוא אשם.

אברהם מנצור: כן, אבל אתה מגיע למסקנה הזאת רק אחרי חקירה.

אברהם מנצור: הקבלן נעצר מייד יחד עם הפועל שלו, פועל מהשטחים, שהועסק בלי רישיון, וגם המנהל שהזמין את העבודה, שהוא מנהל המקום.

אברהם מנצור: יש את האחריות הישירה של מי שהיה במקום.

אברהם מנצור: אנחנו חקרנו את האנשים והסתבר שמנהל העסק שאל את הקבלן האם זה לא מסוכן.

אברהם מנצור: לא רק זה, גם הסתכלו על גובה האיחסון של הקרטונים וראו שהם כמעט נגעו בתיקרה.

אברהם מנצור: הם גם התייעצו זה עם זה אם זה מסוכן או לא.

אברהם מנצור: הקבלן אמר לבעל העסק שאין לו מה לדאוג.

אברהם מנצור: לכן אנחנו התעסקנו, לפחות בשלב הראשון, עם האחראים ישירות לשריפה.

אברהם מנצור: יש לנו עדי ראייה שמפיהם אפשר לקבוע חד-משמעית שהשריפה התחילה בדיוק איפה שבוצעה העבודה הזאת.

אברהם מנצור: זו אגב גם המסקנה וחוות הדעת של המומחה שלנו במז"פ, שהשריפה התחילה איפה שביצעו את עבודת האיטום בעזרת מבער.

אברהם מנצור: הם עשו את זה על גג מפח שנקרא איסכורית, שהוא לא חסין מפני אש.

אברהם מנצור: אגב, זה קצת מוזר.

דוד ינקוביץ: זה לא שהוא לא חסין.

דוד ינקוביץ: הוא מעביר חום.

אברהם מנצור: אני לא בטוח שהיו צריכים לאשר - אני לא מדבר על משטרת ישראל כי המשטרה לא מתעסקת בתחום הזה בכלל - שהיו צריכים לאשר מבחינת כיבוי אש את המבנה הזה עם הגג הזה.

דוד אזולאי: הם אומרים שהם לא אישרו.

אברהם מנצור: נאמר שכאשר בנו את הבניין לא פנו אליהם ולא ביקשו.

אברהם מנצור: אגב, החקירה עדיין בעיצומה.

אברהם מנצור: אנחנו חוקרים לאורך, לרוחב ולעומק את כולם, בלי יוצא מן הכלל.

אברהם מנצור: לא נחסוך שום דבר.

אברהם מנצור: לכן אני אשתדל באמת לא להטיל האשמות כאן.

דוד אזולאי: אני רוצה לשאול את אדוני, לכמה זמן אתם מעריכים שאתם זקוקים עד לסיום החקירה?

אברהם מנצור: אני מעריך שתוך שבוע-שבועיים לכל היותר אנחנו נסיים את החקירה ונגיע למסקנות ולהמלצות.

דוד אזולאי: ואז תגישו את החומר לפרקליטות?

אברהם מנצור: יש לנו דיעה מגובשת לפחות לגבי חלק מהאנשים האחראים, למשל לגבי הקבלן.

אברהם מנצור: לדעתי הקבלן התרשל בצורה פושעת.

איוב קרא: ומה עם בעל הבית?

אברהם מנצור: בעל הבית - כמובן.

אברהם מנצור: יש כאן כמה דרגות של רשלנות.

אברהם מנצור: יש את הרשלנות הפשוטה, הרגילה, שזה גרימת מוות ברשלנות, ויש את הרשלנות הפושעת שהיא ברמה הרבה יותר גבוהה.

מוחמד כנעאן: הכוונה של חברי, שגם בעל המקום הוא שותף ולא יכול להוציא את עצמו.

אברהם מנצור: עד היום נחקרו תחת אזהרה 9 אנשים ועדיין היד נטויה.

דוד אזולאי: נאמרה כאן הערה קשה על-ידי מר אבינועם משה, שבעצם אף אחד לא יודע איך בעל העסק בכלל קיבל את ההיתר לפתוח שם עסק.

אברהם מנצור: אדוני, אני לא רוצה להטיל האשמות כאן כי אנחנו עדיין חוקרים.

אברהם מנצור: אנחנו חוקרים בין היתר גם את הנושא הזה.

אברהם מנצור: אציין בקווים כלליים, על פניו ישנם אי-סדרים בהחלטה לשינוי ייעוד הקרקע.

אברהם מנצור: לא יכול להיות שוועדת משנה של העירייה תשנה ייעוד של קרקע, מקרקע חקלאית לקרקע מסחרית.

פלטיאל איזנטל: היא לא שינתה ייעוד.

פלטיאל איזנטל: היא נתנה אישור.

אברהם מנצור: בלי אישור של הוועדה המחוזית, עד כמה שידוע לי.

אברהם מנצור: לא רק זה, בתוך הוועדה המקומית ישבו אנשים שהיה להם ניגוד עניינים והם היו משוחדים מבחינת האינטרס האישי שלהם.

אברהם מנצור: לא יכול להיות שבוועדה כזאת יקבלו החלטה לגבי אותו עסק.

אברהם מנצור: הנושא הזה ייבדק לעומק.

אברהם מנצור: הם לא השתתפו בדיון אבל הם חברים בוועדה.

אברהם מנצור: זה כמו שאני קצין מרחב השרון ואני רק אצא מהישיבה ואתה תחליט בקשר אלי עם האנשים שלי, עם כפופים שלי או עם אנשים שעובדים איתי.

אברהם מנצור: אגב, גם משרד הבריאות אישר.

אברהם מנצור: אבל משרד הבריאות מתעסק בתחום שלו, האם האוכל מאוחסן כמו שצריך במקררים או לא, האם הגבינה מאוחסנת בקירור או לא.

אברהם מנצור: כל אחד בודק את התחום שלו.

דוד בר-דרור: זה אומר שכל הרשויות לא עובדות כמו שצריך.

אברהם מנצור: היום אני בודק את כולם כי אני חוקר את המחדלים.

דוד אזולאי: אדוני, סלח לי שאני קוטע אותך.

דוד אזולאי: אם אקבל עכשיו תשובה - מבחינתי אמצה את הדיון הזה.

דוד אזולאי: שמענו ממך עכשיו שנפתחה חקירה ונחקרו אנשים תחת אזהרה, ואדוני הצהיר כאן שתוך שבועיים יוגשו המלצות לפרקליטות לפעול בהתאם.

דוד אזולאי: אם כך הדבר, מבחינתי הדיון מוצה.

דוד אזולאי: זה מה שאני רוצה.

דוד אזולאי: אני כמובן לא אוותר על זכות הדיבור של האנשים היושבים כאן.

דוד אזולאי: אין לי עניין שאתה תרחיב.

דוד אזולאי: אני חושב שזה גם לא טוב שאתה תרחיב את הדיבור בנושא הזה.

דוד אזולאי: מבחינתנו כאנשי ציבור בוודאי חשוב שהמסקנות של שירותי כבאות יופקו.

דוד אזולאי: הגיעו לאוזני שמועות שונות ומשונות על כל מיני דברים.

דוד אזולאי: אני מאוד מקווה שהדברים הגיעו גם אליכם.

אברהם מנצור: הגיעו.

דוד אזולאי: החקירה שלכם נמצאת בעיצומה.

דוד אזולאי: אני חושש שאנחנו עלולים להחטיא את המטרה.

דוד אזולאי: אני מציע אדוני שפה נפסיק.

פלטיאל איזנטל: היו הליכים משפטיים משנת 1994 ועד למתן רישוי עסק, שביקשו לסגור עם צו את העסק.

פלטיאל איזנטל: לאחר מכן בשל הפרת צו הסגירה גם כן ננקטו צעדים נגדם.

פלטיאל איזנטל: היו פה הליכים משפטיים לסגירת עסק בין 1994-1997 לאחר שטיפלו בנושאים האחרים.

דוד בר-דרור: אבל מה זה משנה?

דוד אזולאי: אם ניתן צו של בית-המשפט לסגור את העסק, האם מישהו דאג שייסגרו את העסק?

פלטיאל איזנטל: הם הפרו את צו הסגירה.

דוד אזולאי: האם מישהו הודיע על ביזיון בית-המשפט?

פלטיאל איזנטל: בוודאי טיפלו בזה.

אברהם מנצור: ברשות אדוני, אני אוסיף עוד כמה מילים על לקח שצריך להפיק.

אברהם מנצור: צריך לחשוב על זה.

אברהם מנצור: אני לא בטוח שיש פתרון.

אברהם מנצור: על-פי סעיף 5 לחוק רישוי עסקים, רשות הרישוי היא העירייה שבתחומה נמצא העסק והיא שצריכה לבדוק שישנם כל האישורים.

אברהם מנצור: העיריה רואה האם יש אישור של מפקד המרחב במשטרה ואישור של הכבאות - ואז נותנת את האישור.

אברהם מנצור: אנחנו לא יכולים, לא אני, לא כיבוי אש, אף אחד אחר לא יכול לבדוק האם העירייה פעלה כשורה.

אברהם מנצור: מי צריך לבדוק את העסק מטעם העירייה?

אברהם מנצור: הוועדה המקומית לתכנון ובניה צריכה לבדוק האם הכל עומד בתנאים.

דוד אזולאי: האם אתם כמשטרה נתתם את כל האישורים הדרושים?

אברהם מנצור: אנחנו נתנו את האישור לעסק, בתחום שלנו, שהוא מאוד מוגבל.

פלטיאל איזנטל: אם הם מתווכחים לגבי העניין של תקופת הבינוי, לגבי העסק אין גורם שלא נתן רישיון.

פלטיאל איזנטל: יש לי פה את כל החומר.

פלטיאל איזנטל: לעסק כולם נתנו אישורים.

אבינועם משה: אבל המחסן זה המוקד.

משה ורדי: האם לעירייה ידוע מתי נבנה המחסן?

אלי לוי: לא נעים להגיד אבל כל האישורים שניתנו לצורך העניין באמת לא שווים כלום.

אלי לוי: הבעיה היא במבנה עצמו.

אלי לוי: כולם מנסים להסיט את הבדיקות למשהו שהוא לא עיקרי.

דוד אזולאי: הורתו ולידתו של המבנה שלא בקדושה.

דוד בר-דרור: כל הנושא של רישוי עסקים לא תופס פה, מסיבה אחת פשוטה.

דוד בר-דרור: ברגע שוועדת תכנון ובניה לא אישרה, כי זה קרקע חקלאית, נכון להיום בבוקר אני מודיע, ואני אומר את זה במלוא האחריות, ויסכים איתי סנ"צ אברהם מנצור, כל מה שנעשה הוא פלילי.

איוב קרא: עקבתי אחרי הדיון ואחרי הפרשה מתחילתה.

איוב קרא: לדעתי מצטיירת פה תמונה כאילו כל גוף מנסה לזרוק את האשמה על מישהו אחר.

איוב קרא: יש פה סוגיה שאנחנו באים להפיק ממנה לקחים ומסקנות, כדי שלא יקרו עוד אסונות כאלה בעתיד במדינת ישראל.

איוב קרא: אני חושב שהצגת הדברים על-ידי כיבוי אש וגם על-ידי העיריה והמשטרה באה ליצור אווירה שכל אחד מצידו עשה את המקסימום.

איוב קרא: אני רוצה לומר לכם שבקשה להיתר בנייה לא מחייבת שמישהו יחתום עליה כדי לקבל רשות מהעיריה.

איוב קרא: יש פירצה בחוק.

איוב קרא: כשאתה מגיש בקשה להיתר בנייה אתה לא חייב להחתים את הרשות בשביל להעביר את הבקשה לוועדה המקומית.

איוב קרא: מספיק שיחתום עליה עורך-דין.

איוב קרא: אני לא יודע אם כך נעשה גם פה אבל זה בעיקרון.

איוב קרא: במקור המרכז המסחרי קיבל היתר.

איוב קרא: פה המוקש.

איוב קרא: אל תסתכלו על הבנייה החדשה החריגה שהיתה.

איוב קרא: כאן כנראה היה תיחמון אחד גדול ואני לא נכנס לזה.

איוב קרא: זאת ההערכה האישית שלי.

איוב קרא: אבל במקור היה היתר.

איוב קרא: הסוגייה שעליה צריך לתת את הדעת היא איך כיבוי אש נתן אישור להיתר לעירייה.

אבינועם משה: גם במקור לא נתנו.

יחזקאל לביא: היה פה רישוי עסק, שזה מסלול אחד, ורישוי תכנוני, שזה מסלול שני.

יחזקאל לביא: זה שני מסלולים נפרדים.

איוב קרא: יש היתר מקורי ואחר-כך עוד פעם קבעו תנאים.

משה ורדי: זה לא אישור.

משה ורדי: שרותי כבאות נתנו תנאים לאישור ולא אישור.

פלטיאל איזנטל: דרשנו את זה לגבי אישור עסק.

פלטיאל איזנטל: יש פה מן המהדרין שבמהדרין לגבי אישור עסק.

איוב קרא: בסעיף 42 כתוב בפירוש: "למרות שבעל העסק התחייב בכתב להתקין פתחים לשחרור חום ועשן, לא מימשו שירותי כבאות אש - - -

אברהם מנצור: זה מסלול של רישוי עסקים.

אברהם מנצור: זה המסלול השני.

אבינועם משה: אבל הסברתי את זה.

אבינועם משה: אני לא יכולתי לדעת שהדרישות לא מולאו מכיוון שבעל העסק לא חזר אלי ב-1994 לאשר את בקשת ההיתר, ששם נדרשות הדרישות העיקריות.

איוב קרא: אדוני היושב-ראש, אני חושב שצריך להתמקד פה בבעיה האמיתית, שבעל המקום הוא הגורם המרכזי לכל הבעיה הזאת.

איוב קרא: זה קודם כל וצריך לומר את זה ברחל בתך הקטנה, בלי להתבייש.

איוב קרא: אני בטוח שהמשטרה תמצה את החקירה.

איוב קרא: אני עקבתי אחרי הנושא הזה.

איוב קרא: בעל העסק ניסה "למרוח" את כולם ולקבל בצורה זו או אחרת היתרים.

איוב קרא: אני סבור שהיו שם לחצים, אנחנו מכירים את הלחצים האלה, וכך אותו בעל עסק הצליח להשיג את האישורים.

איוב קרא: כדי שלא יקרה מצב דומה בעתיד אני חושב שבעקבות האסון הזה צריך להוציא הנחייה לכל המרכזים המסחריים בישראל לבדוק מחדש את מערך הכבאות במקום.

איוב קרא: הם יצטרכו להביא אישור שהם אכן נבדקו לגורמים המוסמכים, להביא את כל האישורים מחדש.

איוב קרא: צריך לבדוק את כל המרכזים המסחריים בישראל.

איוב קרא: אנחנו לא יכולים להרשות לעצמנו עוד מקרה דומה.

איוב קרא: דבר שני, עד שהמשטרה תגמור את החקירה שלה צריך לקיים את המלצות הדוח כלשונן.

איוב קרא: יש שם בכל זאת רשלנות גם מצד הגורמים היושבים פה.

איוב קרא: אני קראתי את הדוח.

איוב קרא: אני חושב שטוב נעשה אם ניתן למשטרה למצות את החקירה ועל-פי המלצות החקירה נקבע עמדה סופית בוועדה.

מוחמד כנעאן: שמעתי מסנ"צ מנצור שהחקירה עדיין בעיצומה.

מוחמד כנעאן: לפי מיטב הבנתי ועדת הפנים אמורה לבקש היום בצורה חד-משמעית, לאור האסון שהתרחש, להסיק מסקנות ברורות.

מוחמד כנעאן: לצערי הרב מקרים כאלה חוזרים ונשנים בארץ.

מוחמד כנעאן: היום אני חושב שצריך להסיק מסקנות ולקחים.

מוחמד כנעאן: אני מסכים לכל דבריו של חברי חבר-הכנסת איוב קרא.

מוחמד כנעאן: נאמר בצורה כזאת או אחרת כאילו היו כל מיני עיסקאות לא נקיות מלכתחילה.

מוחמד כנעאן: אבל לפחות היום, לאחר האסון, צריך להסיק את המסקנות הנכונות כדי לרצות את עצמנו לפחות לאחר מעשה.

מוחמד כנעאן: שנוכל לדעת שבאמת אנחנו עשינו, בדקנו, חקרנו, העמדנו את האנשים האחראים לדין, על מנת שהמקרה הזה לא יחזור על עצמו וגם כדי שאנשים אחרים באותו מעמד, עם אותם עסקים, אותם מפעלים, אותם מקומות ציבוריים, לא יזלזלו בחייהם של בני אדם תמורת רווח כלשהו.

מוחמד כנעאן: לדעתי היום הזלזול בחייהם של בני אדם עובר כל גבול, בשל הרווח של הקבלן או של בעל העסק.

מוחמד כנעאן: אי אפשר כאן לטייח.

מוחמד כנעאן: מדובר כאן על רצח אנשים חפים מפשע.

דוד ינקוביץ: אני ברשות

דוד ינקוביץ: כם רוצה להתייחס לכמה נקודות שיושב-ראש הוועדה העלה במהלך קריאת הדוח ולהתייחס למסקנות החקירה של שירותי הכבאות על נסיבות פרוץ השריפה.

דוד ינקוביץ: ראשית, כמו שנאמר על-ידי הנציב, מר ורדי, הכבאים פעלו ללא דופי מרגע הגעתם למקום.

דוד ינקוביץ: הבעיה המרכזית היא מרגע פרוץ השריפה עד לרגע הזעקת הכבאים.

דוד ינקוביץ: במוקד שלנו יש מערכת מוקלטת ממוחשבת.

דוד ינקוביץ: על-פי התחקירים והעדויות מסתבר שחלפו 20 דקות לפחות מרגע גילוי הבעירה ועד לרגע ההודעה לשירותי הכבאות.

דוד ינקוביץ: זה הרבה מאוד זמן.

דוד ינקוביץ: מאותו רגע שקיבלנו את ההודעה עד להגעת הכבאים חלפו 4 דקות.

דוד ינקוביץ: זה בוודאות.

דוד ינקוביץ: כלומר זה נמשך 24 דקות.

דוד ינקוביץ: כשהולכים לנתח מהלך התפתחות שריפה 24 דקות זה המון זמן.

דוד ינקוביץ: כשיש לכודים בפנים - אין להם סיכוי בזמן הזה.

דוד ינקוביץ: כשאנחנו הגענו למקום העוצמה של הלהבות והטמפרטורה היו בשיאן.

דוד ינקוביץ: זמן רב עבר ואיפשר את השריפה, כמובן גם בעזרת כל מיני קטליזטורים שהיו שם, כמו שמן, אירוסולים וחומרים בעירים אחרים שמתלקחים במהירות.

דוד ינקוביץ: על-פי העדויות שהחוקר שלנו גבה ברור שבעצם אף אחד לא היה בפניקה באיזור המחסנים והמשרדים.

דוד ינקוביץ: העסקים התנהלו שם כרגיל זמן רב.

דוד ינקוביץ: ראו את הדליקה, אספו דברים, ירדו, חזרו ובסופו של דבר נלכדו שם.

דוד ינקוביץ: אני לא רוצה להיכנס יותר מדי לפרטים.

איוב קרא: האם זה נכון שעובדות שהצליחו לצאת החוצה, האחראים במקום ביקשו מהן לחזור לכבות את המחשבים ואז הן נשרפו?

דוד ינקוביץ: אין לי מושג.

דוד ינקוביץ: אני נמנעתי מלהיות מעורב בכל החקירה שלנו.

דוד אזולאי: האם זה נכון, מה ששאל חבר הכנסת איוב קרא?

אבינועם משה: היו שמועות אבל אין שום ראיה.

דוד ינקוביץ: יש לנו עדות ברורה שירדו למטה וחזרו.

דוד ינקוביץ: למה ומי שלח אותן?

דוד ינקוביץ: לא יודעים.

דוד ינקוביץ: זה לא הוזכר בעדות.

דוד ינקוביץ: אני לא הייתי מעורב אישית בחקירה הזאת וביוזמתי כמפקד השירות גם לא רציתי להיות מעורב (על אף שבדרך כלל באירועים כאלה גדולים אני מעורב ישירות).

דוד ינקוביץ: קראתי לחוקר שלי ואמרתי לו שלמרות שתמיד שנינו חוקרים יחד אירועים כאלה גדולים, הפעם הוא יהיה לבד.

דוד ינקוביץ: אמרתי לו שאני רוצה בסוף לקבל את הדוח ביד.

דוד ינקוביץ: הבוקר קיבלתי ממנו את הדוח.

דוד ינקוביץ: הדוח של חוקר הדליקות שלי הוא מאוד מפורט.

דוד ינקוביץ: מה שחשוב זה המסקנות בסוף: "לאור הממצאים והעובדות בזירת האירוע קיימת סבירות גבוהה מאוד שגורם השריפה הוא בעבודות איטום גג הפח ביריעות ביטומניות באש גלוייה ממיכל גז בעזרת מבער".

דוד ינקוביץ: זאת הקביעה של חוקר הדליקות של שירותי הכבאות לנסיבות פרוץ השריפה.

מוחמד כנעאן: בעקבות השאלה של חבר הכנסת איוב קרא, אני חושב שהשמועות הללו ראויות לבדיקה, לחקירה כלשהי מצד המשטרה.

איוב קרא: הוא אמר שאין ראיות.

איוב קרא: הוא לא אמר שהוא מכחיש אותן.

קריאה: אין ראייה שהיה דבר כזה.

אברהם מנצור: אנחנו חקרנו את הנקודה הזאת.

אברהם מנצור: יחד עם אותן 3 עובדות שניספו בגלריה למעלה היתה אישה נוספת שניצלה.

אברהם מנצור: היא אמרה חד וחלק שהיא רצה איתן לכיוון המדרגות, היה הרבה עשן והיא לא יודעת למה הן חזרו.

אברהם מנצור: אין שום ראייה שמישהו אמר להן לחזור.

אברהם מנצור: יכול להיות שהן ביוזמתן רצו לקחת את הדברים האישיים שלהן.

אברהם מנצור: יכול להיות שעל דעת עצמן הן החליטו לחזור.

איוב קרא: הן חזרו אבל לא ידוע מה הסיבה לכך.

אבינועם משה: מה שברור, שהיה מספיק זמן לצאת בצורה מסודרת, בלי שום בעיה.

אבינועם משה: משהו גרם להן להישאר ולחזור.

דוד ינקוביץ: יותר מזה, אחת העובדות כשראתה את האש מולה עברה לכל אורך הקומה, לאורך 27 מטר, הלכה ושאלה: האם יש מישהו כאן?

דוד ינקוביץ: היא לא שמעה כל תשובה ואז היא חזרה למשרד, כיבתה את המחשב, סידרה את הניירות.

אלי לוי: כל החומר שקיים בידי שירות הכבאות זה ידיעות שאנחנו העברנו להם, מפני שעובדים בשיתוף פעולה.

אלי לוי: אני חייב להגיד לאדוני, אנא ממך, תתמקד אך ורק במחסן.

אלי לוי: שם מקור כל הצרות, מכל ההיבטים.

אלי לוי: גם מבחינת היתרי הבנייה, גם מבחינת מערכות הכיבוי שהיו שם, גם מבחינת פרוץ הדליקה - המחסן היה פשוט מלכודת - גם מבחינת הרשלנות לא רק של זה שגרם לפרוץ השריפה אלא גם של בעלי העסק ושל בעלי המבנה.

אלי לוי: שם מקור כל הצרות ושלא יסיטו אותך הפעם לאולם עצמו.

דוד אזולאי: אני רוצה לגשת לסיכום הדיון.

דוד אזולאי: הוועדה לא מרחיבה את המשך הדיון בעניין חקירת השריפה במרכז קניות "חביב" עד לסיום חקירת המשטרה בתוך שבועיים.

אברהם מנצור: בסיעתא דשמיא.

דוד אזולאי: פה אתה צריך גם להשתדל.

דוד אזולאי: אל תטיל הכל על בורא עולם.

דוד אזולאי: גם אנחנו צריכים לעשות משהו.

דוד אזולאי: מהדיון עולה שאכן היו עבירות של בניה בלתי חוקית.

דוד אזולאי: יש שאלות רבות בכל הקשור להיתר הבניה ולרישוי העסק שנותרו ללא מענה.

דוד אזולאי: הוועדה פונה לנציבות להפיץ וליישם את ההמלצות בין שירותי הכבאות.

דוד אזולאי: הוועדה דורשת ממשרד הפנים לרענן את ההוראות, לערוך סקר ולהבטיח את סידורי הכבאות וסידורי מניעת דליקות בכל ארץ.

דוד אזולאי: הוועדה מביעה הערכה למפקד השירות, למשטרה ולכלל כוחות הכיבוי שעסקו בפעילות החילוץ והכיבוי.

דוד אזולאי: תודה רבה.